Nicholsonová, Lucia, poslankyňa NR SR (2014-01-29):
Ďakujem pekne a sa ospravedlňujem teda všetkým kolegom, ktorých som týmto odsunula, hlavne pánovi splnomocnencovi. Ja budem hovoriť celkom krátko. Ja to spravodajcujem, tento bod, a niekedy mám, chvíľami mám pocit, že spravodajcujem úplne inú schôdzu, lebo sme sa už ako posunuli ku kriminalite v rómskych osadách. Ja musím hneď na úvod povedať, že tak ako aj vy, ja som nebola pri zásahu v Moldave nad Bodvou a ja preto neviem s istotou povedať, kto v tomto prípade klame a kto by mal skončiť po tom, čo sa tam udialo, v base. Ja si myslím, že s úplnou istotou to nevie povedať nikto z nás. Ruku na srdce. Ale, pán minister, vy ste hovorili o tom, akú kriminálnu minulosť majú ľudia alebo niektorí ľudia z Budulovskej. Ja to nejdem nijako spochybňovať. Všetci vieme o tom, že v rómskych osadách aj kvôli tomu alebo práve kvôli tomu, že tam je obrovská koncentrácia chudoby, sa vyskytuje aj drobná kriminalita. Ale chcem pripomenúť napríklad obchod s emisiami alebo nástenkový tender a chcela by som to odvážiť na miskách váh, že koľko nás stojí tá kriminalita, o ktorej hovoril pán minister, a koľko nás stojí jeden podvod s emisiami. (Potlesk.) A teraz úplne k veci. Podľa mojich informácií trvala tá akcia v Moldave nad Bodvou pol hodiny. V osade bolo vtedy 700 osôb a ani jedna z hľadaných osôb nebola vypátraná. Dovoľte mi, aby som vám o tej akcii povedala niečo viacej. Poslúžia mi na to podklady, alebo teda správa ombudsmanky. „Na plánovanej pátracej akcii sa zúčastnilo 63 policajtov poriadkovej, dopravnej a kriminálnej polície, ktorí sa dopravili na miesto akcie na 23 autách. Samotná akcia trvala tridsať minút. Policajti predviedli na oddelenie 15 osôb z osady, po ktorých ale nebolo vyhlásené pátranie, a ani jednu osobu, po ktorej bolo pátranie vyhlásené, nevypátrali. Napriek tomu po skončení pátracej akcie ju policajti hodnotili ako úspešnú, ako akciu, ktorá splnila svoj účel.“ Ako môže byť takáto pátracia akcia vyhlásená za úspešnú, keď nenájdete ani jednu z tých osôb, ktoré ste tam išli hľadať? Predstavte si situáciu, že za tridsať minút 63 policajtov skontrolovalo totožnosť 700 osôb. Ja si to neviem predstaviť. Ja si myslím, že od začiatku nešlo tým policajtom o to, aby prišli do osady a kontrolovali totožnosť. Tobôž nie takým spôsobom, ako nám to predviedol pán minister na tom videozázname. Ja vám k tomu poviem len toľko, že veľmi nedávno, niekoľko týždňov dozadu, zasahovala polícia v centre mesta v budove, v ktorej bývam, v obytnom dome, a môžem vám povedať, že ani od bielych svedkov si nepýtali tak slušne preukazy totožnosti, ako nám pán minister prezentoval na tom videu. To je čistý marketingový ťah. „Policajti uviedli,“ píše sa ďalej v správe ombudsmanky, „že pri vykonávaní policajnej akcie nevstupovali do obydlí obyvateľov osady.“ Ja som videla ten videozáznam, ktorý distribuovala tá NGO-vka ETP Slovensko, ktorú poznám. Neviem, koľko poslancov to dostalo. Ja som si to pozrela úplne celé a musím povedať, že ja neviem, či je to vykonštruované, alebo nie, ale to boli zábery, ktoré ma vážne znepokojili. Tam boli evidentne obydlia zničené nejakým zásahom. Neviem, či policajným. Boli tam dobití muži evidentne po zásahu obuškom. Ja nie som expert, ale musím povedať, že to bolo, to bolo absolútne zrejmé z tých záberov. Boli tam dobité deti a boli tam dobité ženy. Toto všetko som na vlastné oči videla z toho videozáznamu. A pýtam sa, že či by správny minister vnútra, ktorému sa dostane takýto materiál, nemal okamžite spustiť vyšetrovanie. Lebo keď on si je istý, že policajti, tak ako to niekoľkokrát verejne vyhlásil, nekonali v nesúlade so zákonom a celá pátracia akcia bola v poriadku, tak by som bola prvá, ktorá by som nariadila vyšetrovanie, aby som očistila tých mojich vlastných. Neurobil to tak. Celé mesiace sa nedialo absolútne nič. Samozrejme, ak opomeniem ten fakt, že vyšetrovania sa nezávisle ujala nezávislá inšpekcia, ktorá priamo spadá pod ministra vnútra, a tá bez toho, aby vypočula kohokoľvek z tej osady, uzavrela vyšetrovanie s tým, že tá pátracia akcia bola úplne v poriadku. Neviem si predstaviť objektívne vyšetrovanie bez toho, aby som vypočula druhú stranu. A keby som bola ministrom vnútra, veľmi by mi záležalo na tom, aby takéto vyšetrovanie viedol nezávislý orgán, aby to nemohlo byť natoľko spochybňované, ako je to spochybňované dnes. Pretože dnes o verdikte inšpekcie vnútra v súvislosti so zásahom v Moldave nad Bodvou pochybuje asi každý so zdravým rozumom. Takže celé mesiace sa nedialo absolútne nič, napriek teda znepokojujúcim informáciám v médiách. Nerozumiem, čo robili policajti, a nerozumiem, čo robila prokuratúra. Prečo už len na základe medializovaných informácií nespustila vyšetrovanie? Vyšetrovanie neznamená, že policajti pochybili. Spustiť vyšetrovanie znamená dopátrať sa pravdy, či pochybili alebo či nepochybili. Teraz sa začalo stíhať vo veci a ja mám pocit, že nielen tak pre nič za nič, ale nechcem byť tu v Národnej rade za nejakého tragéda, dosť, že som za tragéda vo vlastnej strane, ale musím povedať, že chcem vidieť toho nezávislého vyšetrovateľa a chcem vidieť toho nezávislého prokurátora, ktorý po tom ako šéf, minister vnútra, niekoľkokrát povie v médiách, že akcia bola v poriadku, chcem vidieť toho nezávislého vyšetrovateľa, ktorý sa dopátra k inému verdiktu. Ako tu sa toľkokrát v tejto veci predikovalo, a nie zo strany ombudsmanky, ale práve zo strany ministra vnútra, že sa veľmi obávam toho, nakoľko bude týmito predikciami pošramotené to nezávislé vyšetrovanie zásahu v Moldave nad Bodvou. Pevne verím, že sa takýto vyšetrovateľ a takýto prokurátor na Slovensku nájde. Ešte mám dve také mini poznámky teda k tomu, čo nám tu prezentoval pán minister. No, ja mám pocit, že to bola naozaj ukážka toho, ako by sa policajti teda pri tých zásahoch mali správať. Obávam sa, že tomu tak vždy nie je. Ale zarazilo ma skôr to, že keď ombudsmanka po zisteniach, čo sa dialo pri zásahu v Moldave nad Bodvou, vydala odporúčanie, aby sa teda všetky takéto policajné zásahy nahrávali na kamery, tak som zaregistrovala, že ten argument bol jediný, nie sú na to peniaze a polícia nie je vybavená takýmito kamerami. No zrejme je. Keď pán minister teraz prišiel so zostrihom z toľkých akcií, že tam vidíme dvoch ľudí na prechádzke v lese so sekerou a to im stojí za to, aby to nakrútili, aby to zostrihali a priniesli sem do Národnej rady, tak sa mi to zdá byť teda veľmi zvláštne hlavne v tej súvislosti, že prečo potom bol taký problém prijať to odporúčanie ombudsmanky, ktoré by nás mohlo niekam posunúť. A zaujímavé teda je, a to odznelo aj vo faktických, že mali sme tu zábery teda z rôznych akcií, z rôznych zásahov polícií, ale ten jeden, ten, kvôli ktorému sme tu dnes, ten tam chýba. A ja sa pýtam – prečo? A neobstojí ten fakt, o ktorom tu hovoril pán minister, že pamätáte si, keď sme v roku 2011 tam vyšetrovali a nakoniec teda aj postihli policajtov, ktorí fackali malých rómskych chlapcov? No na ozrejmenie pamäti, jeden z tých policajtov si to celé nahrával na mobilný telefón a bolo to práve o tom, že to uniklo z toho mobilného telefónu, lebo pravdepodobne si to šeroval s priateľmi, a na základe toho vôbec začali médiá o tomto incidente písať. Takže je veľká škoda, že sa v Moldave nad Bodvou nenašiel žiaden policajt, ktorý by si to nahral na mobilný telefón. A úplne na záver. Rómska iniciatíva Slovenska, ako pri všetkej úcte, pán minister, ja neviem, čo za to dostali, že vás podporili. Ja vám poviem, ako čo ja som s nimi zažila. Keď som sa dostala do funkcie, tak mi zaklopali na dvere a teraz ako prišli, že sú dve možnosti, buď ich zamestnám ako svojich poradcov a potom ma budú chrániť a budú ma chrániť pred úplne všetkými, ktorí by mi chceli robiť zle. A verím, že by mi potom napísali aj takýto list, nech by som sa dopustila čohokoľvek. Alebo je druhá možnosť, že keď ich teda ako nebudem potrebovať ako poradcov, lebo oni sú, samozrejme, tí najlepší poradcovia, stačí 2 000 mesačne, tak mi budú škodiť a budú organizovať protesty po celom Slovensku za odvolanie štátnej tajomníčky ministerstva práce, sociálnych vecí a rodiny. Takže asi toľko k Rómskej iniciatíve Slovenska. Samozrejme, takýchto iniciatív, aj rómskych, máme na Slovensku oveľa viacej. Ďakujem. (Potlesk.)